สงครามเทรร่า-ซิริอุส

**สงครามเทรร่า-ซิริอุส** หรือ **สงครามกาแล็กซีครั้งที่หนึ่ง** เป็นความขัดแย้งทางทหารในระดับกาแล็กซีครั้งแรก ระหว่างรัฐบาลเอกภาพโลกและสภาปฏิวัติซิริอุส สงครามจบลงด้วยชัยชนะของซิริอุส

## ภูมิหลัง

ต้นคริสต์ศตวรรษที่ 27 ทรัพยากรของดาวโลกถูกขูดรีดมาใช้จนถึงหยดสุดท้าย ดาวโลกจำเป็นต้องพึ่งการนำเข้าสินค้าอุปโภคบริโภคและภาษีจากดาวนิคม รัฐบาลเอกภาพใช้นโยบายแบบจักรวรรดิอาณานิคมต่อดาวนิคมต่างๆเพื่อรักษาการเจริญเติบโตทางเศรษฐกิจและอุตสาหกรรมของดาวโลก รัฐบาลยังกำหนดให้ดาวนิคมมีสภาพเศรษฐกิจแร้นแค้นแบบที่ต้องพึ่งการส่งออกสินค้าเกษตรกรรมป้อนดาวโลกเป็นหลัก

นโยบายอันไม่เป็นธรรมนี้สร้างความทุกข์ยากแก่ดาวนิคมเป็นอย่างมาก ขณะเดียวกัน ดาวนิคมเหล่านี้มีผู้แทนเป็นเสียงส่วนน้อยในสภามวลมนุษยชาติ ทำให้ไม่มีทางเลยที่พวกเขาจะยุติการขูดรีดนี้ผ่านกระบวนการนิติรัฐ นั่นส่งผลให้ประชาชนดาวนิคมเริ่มแสดงความไม่พอใจต่อรัฐบาลเอกภาพฯ ในปีค.ศ. 2680 สภามวลมนุษยชาติเปิดอภิปรายรับฟังเสียงสะท้อนความไม่เท่าเทียมทางนโยบายการค้าในกาแล็กซี เหล่าผู้แทนดาวนิคมที่คับแค้นใจอภิปรายว่าพวกเขาต้องจ่ายภาษีในอัตราสูงลิบและถูกบังคับให้ส่งออกแต่เกษตรกรรม จนเกิดการปะทะคารมกับผู้แทนฝ่ายดาวโลก ซึ่งมองว่าชาวนิคมยากจนเพราะขี้เกียจเอง ผู้แทนดาวนิคมตอบโต้ว่าระบอบเศรษฐยาธิปไตยของดาวโลกนั้นไม่ต่างจากการกระทำของพวกโจรสลัดที่เข้าปล้นช่วงชิงจากดาวนิคม

ในปีค.ศ. 2682 บรรดาดาวนิคมได้ผนึกกำลังกันอย่างหลวมๆจัดตั้งแนวร่วมต้านโลกโดยมีผู้แทนจากลอนดรินาในระบบดาวซิริอุสเป็นผู้นำ และยื่นข้อเรียกร้องต่อสภามนุษยชาติจำนวน 3 ข้อที่เรียกว่า "คำขาด ค.ศ. 2682" แต่ก็ไม่ได้รับการตอบรับ รัฐบาลเอกภาพออกโฆษณาชวนชื่อที่ว่า "ภัยซิริอุส" ซึ่งยิ่งจุดชนวนความขัดแย้ง จนในที่สุด แนวร่วมต้านโลกประกาศเอกราชจากรัฐบาลเอกภาพ และจัดตั้งตัวเองขึ้นเป็นสภาปฏิวัติซิริอุส

## โลกบุกครองลอนดรินา

รัฐบาลเอกภาพโลกยอมรับอำนาจปกครองตนเองของบรรดาดาวนิคม และยกเลิกค่าสมาชิกสภาพในสภามวลมนุษยชาติเพื่อลดความไม่พอใจและจะถ่วงเวลา ในระหว่างนี้ก็เตรียมพร้อมเข้าสู่สงคราม ในปีค.ศ. 2685 รัฐบาลเอกภาพโลกส่งกองทัพอวกาศไปดาวเคราะห์ลอนดรินาในระบบดาวซิริอุส อ้างว่าเพื่อทำการฝึกซ้อมทหารกระชับมิตรกับซิริอุส และจะมอบอาวุธหนักให้ แต่ระหว่างการฝึกซ้อมนั้นเอง กองทัพอวกาศของดาวโลกชิงโจมตีกองทัพสหนิคมของซิริอุสย่อยยับ เมื่อไม่มีกำลังทหาร บรรดาผู้นำของสภาปฏิวัติซิริอุสจึงหนีออกจากดาวลอนดรินา นี่เป็นหมุดหมายจุดเริ่มต้นของสงครามเทร์ร่า-ซิริอุส

ทหารรัฐบาลที่ยึดครองลอนดรินาได้กระทำการโหดร้ายป่าเถื่อนผิดศีลธรรมต่อพลเรือนลอนดรินาอย่างมาก มีชาวลอนดรินาเสียชีวิต 6 แสนคน แต่ทางกองทัพรายงานไปยังสภามวลมนุษยชาติด้วยตัวเลข 1.5 ล้านคน เกินความเป็นจริงไปมากเพื่อหวังจะโกงกินเงินชดเชยแก่ญาติผู้เสียชีวิต และเพื่อให้มีหลักฐานสมจริง พวกเขาจำเป็นต้องตัดชิ้นส่วนศพของคนหกแสนคน เพื่อสร้างหลักฐานเสมือนว่ามีคนตาย 1.5 ล้านคนจริงๆ

นอกจากนี้ กองทัพรัฐบาลยังรายงานยอดผู้เสียชีวิตของฝ่ายตัวเองต่ำกว่าความเป็นจริง เพื่อที่นายทหารยศสูงจะได้โกงเอาเงินเดือนของทหารที่ตายไปแล้ว แม้จะมีการเปิดโปงและมีฟ้องร้องขึ้นศาลในภายหลังเมื่อปีค.ศ. 2690 แต่ศาลทหารรับฟังคำให้การจากนายทหารเท่านั้น และยกคำฟ้องทั้งหมด ผู้ก่อการทั้งหมดจึงพ้นผิด

ทหารโลกที่หิวกระหายเงิน บุกโจมตีเมืองแลคเลนซิตี ศูนย์กลางของดาวลอนดรินา เกิดเป็นเหตุการณ์ที่เรียกว่า "ราตรีเลือด" ซึ่งมีพลเรือนเสียชีวิตอีก 9.3 แสนคนในเหตุการณ์นี้

## กองเรือแบล็กแฟลก

ค.ศ. 2691 สี่ผู้นำแนวร่วมต่อต้านโลก ได้พบปะกันบนดาวนิคมพรอสเพอรินาในระบบดาวพร็อกซีมา พวกเขาแปรสถานะของแนวร่วมต่อต้านโลกเป็นกองเรือแบล็กแฟลก กองเรือซึ่งประกอบด้วยกำลังทหารที่รวบรวมจากดาวนิคมที่เหลืออยู่เพื่อโค่นล้มรัฐบาลเอกภาพโลก

ภายหลังกองเรือแบล็กแฟลกเข้าปลดแอกดาวลอนดรินาได้สำเร็จ พวกเขาก็ยกทัพไปปะทะกับกองทัพรัฐบาลในระบบดาวเวก้า ชัยชนะในยุทธการเวก้าทำให้พวกเขามีความได้เปรียบกว่า จนสามารถทำให้กองทัพรัฐบาลถอยร่นไปยังระบบดาวโซล

ในปีค.ศ. 2704 พวกเขานำกองเรือแบล็กแฟล็กบุกระบบดาวโซล กองทัพรัฐบาลตั้งแนวรับสุดท้ายที่แถบดาวเคราะห์น้อย ซึ่งอยู่ถัดจากดาวอังคาร และสามารถยันไว้ได้จนกระทั่งกองทัพแบล็กแฟล็กเริ่มเข้าสู่ภาวะขัดสนเสบียง ด้วยเหตุนี้ กองทัพแบล็กแฟล็กจึงตัดสินใจทุ่มหน้าตักบุกเต็มอัตราก่อนที่จะหมดเสบียง กองทัพรัฐบาลพ่ายแพ้ในเวลาอันรวดเร็ว กองเรือแบล็กแฟล็กทิ้งระเบิดจากอวกาศสู่ดาวโลกจากวงโคจรสังหารชาวโลกไปมากกว่าพันล้านคน รัฐบาลเอกภาพโลกล่มสลาย และนำไปสู่การสถาปนาสาธารณรัฐซิริอุสเป็นศูนย์กลางอำนาจแห่งมวลมนุษยชาติ อย่างไรก็ตาม สาธารณรัฐซิริอุสกลับมีความมั่นคงเพียงสามปีเท่านั้น